**КОМПАНИЈА „ДУНАВ ОСИГУРАЊЕ“ а.д.o.**

**С број:**

**15. јул 2021. године**

**Београд**

**З А П И С Н И К**

**са Ванредне седнице Скупштине Компаније „Дунав осигурање“ а.д.o,**

**одржане 15. јула 2021. године**

**Седници су присуствовали акционари:** Република Србија коју представља Небојша Кнежевић, капитал у друштвеном власништву кога представљају Горан Говедарица, Милица Сенић Мирослав Говедарица, Марко Ранђеловић, Ана Јовић, председник Скупштине Компаније, Синдикат Компаније „Дунав осигурање“ а.д.о. кога је представљао Мирослав Ристић, акционар Комерцијална банка коју је представљала Нина Кадија. Акционар ЈП „Електропривреда Србије“ гласао је достављањем формулара за гласање у одсуству.

**Седници Скупштине присуствовали су и:** Ивана Соковић, председник Извршног одбора, др Драгица Јанковић, члан Извршног одбора, Милица Ђурђевић, члан Извршног одбора, Снежана Маринковић Јекић, директор Функције за правне послове, Никола Ђенић и Зорана Милошевић, представници независног ревизора КПМГ д.о.о, Мирјана Илић Милисављевић, директор Сектора за нормативне и статусне послове, Магдалена Мијатовић, виши саветник у Сектору за нормативне и статусне послове, Јелена Цветић, виши саветник у Сектору за нормативне и статусне послове, Борка Ојданић, техничка подршка, Љиљана Влаховић, стенограф.

Седница је почела са радом у 12,00 часова.

Ана Јовић, председник Скупштине је у складу са одредбама Пословника о раду Скупштине, именовала записничара који ће водити записник са данашње седнице, као и председника и чланове Комисије за гласање.

За председника Комисије за гласање изабрана је Мирјана Илић Милисављевић, а за чланове наведене Комисије, изабрани су Јелена Цветић и Борка Ојданић.

За записничара који ће водити записник са данашње седнице именована је Магдалена Мијатовић.

На основу чл. 355. и 363. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18 и 91/19), члана 50. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19 и 24/19) и члана 23. став 1. Пословника о раду Скупштине Компаније „Дунав осигурање“ а.д.о. („Службени лист Компаније“, брoj 51/15 и 18/19), председник Скупштине Компаније пре почетка рада Ванредне седнице Скупштине, 15. јула 2021. године, донео је **Одлуку** **о именовању чланова Комисије за гласање и записничара (С број: 20/21).**

Ана Јовић, председник Скупштине, констатовала је да постоји кворум за рад и одлучивање.

Председник Скупштине Компаније „Дунав осигурање“ а.д.о. Београд, Ана Јовић је затим прочитала Извештај о евиденцији присутних акционара и њихових заступника и истакла је да укупан број издатих акција Компаније износи **8.778.391** обичних акција, односно гласова.

На седницу је непосредно приступило 4 акционара, који располажу са **8.558.932** гласова.

Путем формулара за гласање у одсуству, гласао је један акционар који располаже са 2.669 гласова.

Укупно евидентираних акционара 5, односно **8.561.601** обичних акција – гласова, што представља 97.53% од укупног броја гласова, тако да је Скупштина акционара имала кворум.

Констатовано је даСкупштина акционара има кворум.

Присутни су се о дневном реду изјаснили подизањем руке.

На предлог председника, Скупштина Компаније, једногласно је усвојила дневни ред који гласи:

**Д Н Е В Н И Р Е Д:**

1. Усвајање Записника са Ванредне Скупштине Компаније од 24. јуна 2021. године;
2. Предлог одлуке о усвајању консолидованих финансијских извештаја Компаније за период 01.01.2020. године – 31.12.2020. године, са Извештајем о пословању и Мишљењем независног ревизора.

**ТАЧКА 1.**

**Усвајање Записника са Ванредне Скупштине Компаније од 24. јуна 2021. године**

Председник Скупштине Компаније „Дунав осигурање“ а.д.о. Београд, Ана Јовић, ставила је на гласање Записник са Ванредне седнице Скупштине а затим је саопштила присутнима, након обављеног гласања, да је Записник са Ванредне седнице Скупштине Компаније од 24. јуна 2021. године, усвојен потребном обичном већином гласова присутних акционара са правом гласа. **(С број: 22/21).**

За је гласало **5** акционара који располажу са **8.561.601** гласова, што представља 100% од гласова присутних акционара, односно 97.53% од укупног броја гласова.

**ТАЧКА 2.**

**Предлог одлуке о усвајању консолидованих финансијских извештаја Компаније за период 01.01.2020. године – 31.12.2020. године, са Извештајем о пословању и Мишљењем независног ревизора**

Од стране Милице Ђурђевић, члана Извршног одбора, дато je образложење у вези тачке 2. дневног реда.

Пословна 2020. година је била веома успешна, како за Компанију, тако и за сва зависна предузећа, која чине Групу. Остварен је позитиван резултат. Укупан нето добитак Групе, остварен у 2020. години, износио је 3.688.519.000,00 динара и виши је за чак 24,62% у односу на 2019. годину.

Све чланице Групе, осим „Дунав туриста“ д.о.о. Златибор, пословале су позитивно, а највећи утицај на резултат Групе, поред добитка Компаније „Дунав осигурање“ а.д.о. у износу од 3.198.453.000,00 динара има добитак предузећа „Дунав РЕ“ а.д.о, у износу од 387.070.000,00 динара.

Укупно остварени пословни приходи у 2020. години на консолидационом нивоу износе 30.129.665.000,00 динара и виши су за 5,96% у односу на 2019. годину. Обрачуната бруто премија износи 31.070.850.000,00 динара и виша је за 4,15% у односу на 2019. годину.

Пословни расходи су остварени у износу од 17.990.511.000,00 динара и незнатно су виши у односу на 2019. годину.

Трошкови спровођења осигурања нижи су у односу на 2019. годину за 3,09%.

Пословна имовина Групе на дан 31.12.2020. године износила је 65.099.568.000,00 динара и виша је за 12,85% у односу на 2019. годину.

У структури пословне имовине, највеће учешће бележе финансијски пласмани, нематеријална улагања, некретнине, постројења и опрема.

Када су у питању појединачне билансне позиције, билансна позиција на којој су евидентирана нематеријална улагања, некретнине, постројења и опрема, износи 10.484.874.000,00 динара и незнатно је нижа у односу на 2019. годину.

Што се тиче позиције дугорочних финансијских пласмана, забележен је пад од 42% у 2020. години, у поређењу са подацима из 2019. године, а који је настао као последица продаје акција МТС банке.

Комплетан поступак консолидације пропраћен је од стране ревизорске куће КПМГ д.о.о, односно, урађена је ревизија консолидованих финансијских извештаја. Мишљење поводом консолидације биће презентовано од стране вође ревизорског тима КПМГ д.о.о, Николе Ђенића.

Никола Ђенић, представник независног ревизора КПМГ д.о.о, потврдио је све податке и резултате изнете од стране Милице Ђурђевић, члана Извршног одбора. Консолидовани финансијски извештаји истинито и објективно приказују консолидовани финансијски положај Групе на дан 31. децембар 2020. године.

Искористио је прилику да се још једном захвали председници Извршног одбора Компаније „Дунав осигурање“ а.д.о, даље Финансијској функцији и Функцији за актуарство и управљање ризицима солвентности, на сарадњи и на пуној транспарентности у достављању свих података, као и на приступу менаџменту Компаније у току процеса обављања ревизије консолидованих финансијских извештаја.

На основу члана 31, 43. и 65. Закона о рачуноводству („Службени гласник РС“, број 73/19 и 44/21), члана 52. став 1. тачка 8) Закона о осигурању („Службени гласник РС”, брoj 139/14 и 44/21) и члана 37. став 1. тачка 10.) Статута Компаније „Дунав осигурање“ а.д.о. („Службени лист Компаније“, број 16/12, 40/15, 51/15, 9/16, 21/16 и 39/18), Скупштина Компаније на Ванредној седници одржаној дана 15. јула 2021. године, донела је **Одлуку** **о усвајању консолидованих финансијских извештаја за период од 01.01.2020. – 31.12.2020. (С број: 23/21).**

Одлука о усвајању консолидованих финансијских извештаја за период од 01.01.2020.-31.12.2020. године, усвојена је, тајним гласањем, потребном обичном већином гласова присутних акционара са правом гласа.

За је гласало **5** акционара који располажу са **8.561.601** гласова, што представља 100% од гласова присутних акционара, односно 97.53% од укупног броја гласова

Седница је завршила са радом у 12,15 часова.

**Саставни део Записника чине:**

* Списак лица која су учествовала у раду Скупштине Компаније - евиденција присутних акционара на почетку седнице Скупштине;
* Докази о сазивању Ванредне седнице Скупштине Компаније;
* Извештај Комисије за гласање;
* Стенографске белешке тока седнице Скупштине стенографа Љиљане Влаховић.

|  |  |
| --- | --- |
| **ЗАПИСНИЧАР ПРЕДСЕДНИК СКУПШТИНЕ**  **Магдалена Мијатовић Ана Јовић** |  |